[pic] | EUROOPAN YHTEISÖJEN KOMISSIO |

Bryssel 10.6.2008

KOM(2008) 343 lopullinen

Ehdotus:

NEUVOSTON PÄÄTÖS

kolmansissa maissa tuotetun metsänviljelyaineiston vastaavuudesta

(komission esittämä)

PERUSTELUT

Metsänviljelyaineiston pitämisestä kaupan 22. joulukuuta 1999 annetun neuvoston direktiivin 1999/105/EY mukaan neuvosto päättää, onko kolmannessa maassa tuotetulla metsänviljelyaineistolla sen perusaineiston hyväksymistä ja sen tuottamiseksi kaupan pitämistä varten toteutettujen toimenpiteiden osalta samat takeet kuin yhteisössä tuotetulla ja kyseisen direktiivin säännösten mukaisella metsänviljelyaineistolla.

Lisäksi neuvosto määrittelee ne lajit, perusaineiston tyypit ja metsänviljelyaineiston luokat lähtöisyysalueineen, joita saadaan 19 artiklan 1 kohdan mukaisesti pitää kaupan yhteisössä.

OECD:n neuvosto hyväksyi heinäkuussa 2007 metsänviljelyaineiston kansainvälistä kauppaa koskevan sertifiointijärjestelmän (OECD-järjestelmä metsäpuiden siemenille ja taimille).

Kyseisten sääntöjen tarkastelu on osoittanut, että perusaineiston hyväksymisehdot täyttävät direktiivin 1999/105/EY vaatimukset. Lisäksi kyseisten kolmansien maiden säännöt, siementen ja taimenten laatua sekä lajipuhtautta koskevia vaatimuksia lukuun ottamatta, antavat direktiivin 1999/105/EY mukaiset takeet luokkiin ”siemenlähde tunnettu” ja ”valikoitu” kuuluviin siemeniin ja taimiin sovellettavien vaatimusten osalta. Tästä syystä Kanadan, Norjan, Sveitsin, Turkin ja Amerikan yhdysvaltojen luokkiin ”siemenlähde tunnettu” ja ”valikoitu” kuuluvan metsänviljelyaineiston sertifiointia koskevien sääntöjen olisi katsottava vastaavan direktiivillä 1999/105/EY vahvistettuja sääntöjä edellyttäen, että siemeniä ja taimia koskevat lisävaatimukset täyttyvät.

Tämä ehdotuksen tarkoituksena on perustaa selkeisiin sääntöihin perustuva metsänviljelyaineiston tuonnin vastaavuusjärjestelmä ja korvata väliaikainen järjestelmä antamalla jäsenvaltioille mahdollisuus tehdä kyseisen aineiston tuontia koskevia yksittäisiä päätöksiä.

Ehdotus:

NEUVOSTON PÄÄTÖS

kolmansissa maissa tuotetun metsänviljelyaineiston vastaavuudesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon metsänviljelyaineiston pitämisestä kaupan 22 päivänä joulukuuta 1999 annetun neuvoston direktiivin 1999/105/EY[1] ja erityisesti sen 19 artiklan 1 ja 2 kohdan,

ottaa huomioon komission ehdotuksen[2]

sekä katsoo seuraavaa:

(1) Kanadan, Norjan, Sveitsin, Turkin ja Amerikan yhdysvaltojen metsänviljelyaineiston sertifiointia koskevissa säännöissä edellytetään, että siementen keräämisen ja käsittelyn sekä taimien tuottamisen aikana suoritetaan virallinen viljelystarkastus.

(2) Kyseisten sääntöjen mukaisesti perusaineiston hyväksymistä ja rekisteröintiä sekä sen jälkeistä viljelyaineiston tuottamista tästä perusaineistosta koskevien järjestelmien on oltava OECD:n metsänviljelyaineiston kansainvälistä kauppaa koskevan sertifiointijärjestelmän (OECD-järjestelmä metsäpuiden siemenille ja taimille) mukaisia. Lisäksi kyseisissä säännöissä edellytetään, että luokkiin ”siemenlähde tunnettu” ja ”valikoitu” kuuluvat siemenet ja taimet varmennetaan virallisesti ja siemenpakkaukset suljetaan virallisesti metsäpuiden siemeniä ja taimia koskevan OECD-järjestelmän mukaisesti.

(3) Kyseisten sääntöjen tarkastelu on osoittanut, että perusaineiston hyväksymisehdot täyttävät direktiivin 1999/105/EY vaatimukset. Lisäksi kyseisten kolmansien maiden säännöt, siementen ja taimenten laatua sekä lajipuhtautta koskevia vaatimuksia lukuun ottamatta, antavat direktiivin 1999/105/EY mukaiset takeet luokkiin ”siemenlähde tunnettu” ja ”valikoitu” kuuluviin siemeniin ja taimiin sovellettavien vaatimusten osalta. Tästä syystä Kanadan, Norjan, Sveitsin, Turkin ja Amerikan yhdysvaltojen luokkiin ”siemenlähde tunnettu” ja ”valikoitu” kuuluvan metsänviljelyaineiston sertifiointia koskevien sääntöjen olisi katsottava vastaavan direktiivillä 1999/105/EY vahvistettuja sääntöjä edellyttäen, että siemeniä ja taimia koskevat lisävaatimukset täyttyvät.

(4) Kyseisten kolmansien maiden sääntöjen ei kuitenkaan voida katsoa olevan vastaavia luokkien ”alustavasti testattu” ja ”testattu” osalta, joihin ei sovelleta OECD-järjestelmää metsäpuiden siemenille ja taimille. Sen vuoksi on aiheellista rajata tämän vastaavuutta koskevan päätöksen soveltamisala luokkiin ”siemenlähde tunnettu” ja ”valikoitu” kuuluvaan viljelyaineistoon.

(5) Tässä päätöksessä olisi sovellettava direktiivin 1999/105/EY määritelmiä näiden kahden säädöksen johdonmukaisuuden varmistamiseksi.

(6) Tämän päätöksen mukaisen metsänviljelyaineiston olisi täytettävä kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetussa direktiivissä 2000/29/EY[3] säädetyt kasvinterveyttä koskevat vaatimukset.

(7) On tarkoituksenmukaista, että tässä päätöksessä vahvistetut siementen ja taimenten laatua sekä lajipuhtautta koskevat lisävaatimukset vastaavat direktiivin 1999/105/EY vaatimuksia.

(8) Jotta voidaan taata direktiivissä 1999/105/EY säädetty jäljitettävyyden taso, tähän päätökseen on aiheellista sisällyttää säännöt, jotka koskevat kantatodistuksen myöntämistä siemenille ja taimille yhteisöön tuonnin yhteydessä. Kyseisen kantatodistuksen olisi perustuttava viralliseen OECD:n lähtöisyystodistukseen ja siinä olisi ilmoitettava, että aineiston tuonti perustuu vastaavuusjärjestelmään.

(9) Myöhemmin on aiheellista päivittää tämän päätöksen liitteiden tiettyjä osia sen varmistamiseksi, että tuontisiemeniin sovelletaan mahdollisesti käyttöön otettavien uusien sääntöjen mukaisia vaatimuksia. Näistä muutoksista olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY[4] mukaisesti,

ON TEHNYT TÄMÄN PÄÄTÖKSEN:

1 artikla Soveltamisala ja määritelmät

1. Tässä päätöksessä määritellään vaatimukset, joita on noudatettava tuotaessa yhteisöön tämän päätöksen liitteessä I luetelluissa kolmansissa maissa tuotettua, luokkiin ”siemenlähde tunnettu” ja ”valikoitu” kuuluvaa metsänviljelyaineistoa.

Päätöstä sovelletaan edellyttäen, että direktiivin 2000/29/EY vaatimukset täyttyvät.

2. Tässä päätöksessä sovelletaan direktiivin 1999/105/EY määritelmiä.

2 artiklaVastaavuus

1. Perusaineiston hyväksymistä ja rekisteröintiä sekä sen jälkeistä viljelyaineiston tuottamista tästä perusaineistosta koskevien järjestelmien, joita valvovat tämän päätöksen liitteessä I mainitut viranomaiset tai jotka ovat kyseisten viranomaisten virallisen tarkkailun alaisia ja joita sovelletaan kyseisessä liitteessä luetelluissa kolmansissa maissa, katsotaan vastaavan jäsenvaltioissa direktiivin 1999/105/EY mukaisesti sovellettavia järjestelmiä.

2. Direktiivin 1999/105/EY liitteessä I lueteltujen lajien luokkiin ”siemenlähde tunnettu” ja ”valikoitu” kuuluvien siementen tai taimien, jotka on tuotettu tämän päätöksen liitteessä I luetelluissa kolmansissa maissa ja jotka kyseissä liitteessä luetellut viranomaiset ovat virallisesti varmentaneet, katsotaan vastaavan direktiivin 1999/105/EY mukaisia siemeniä ja taimia edellyttäen, että ne täyttävät liitteen II vaatimukset.

3 artiklaKantatodistus

Kun siemeniä ja taimia tuodaan yhteisöön, niiden tuonnista vastaavan toimittajan on ilmoitettava tuonnista kyseisen jäsenvaltion viralliselle elimelle. Virallisen elimen on myönnettävä viralliseen OECD:n lähtöisyystodistukseen perustuva kantatodistus ennen aineiston markkinoille saattamista.

Kantatodistuksessa on ilmoitettava, että aineiston tuonti perustuu vastaavuusjärjestelmään.

4 artikla Liitteiden muuttaminen

Liitteisiin tehtävät muutokset, lukuun ottamatta liitteessä I olevan taulukon ensimmäistä saraketta koskevia muutoksia, on hyväksyttävä 5 artiklan 2 kohdassa tarkoitetun menettelyn mukaisesti.

5 artiklaKomitea

1. Komissiota avustaa neuvoston päätöksen 66/399/ETY[5] 1 artiklalla perustettu maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevä pysyvä komitea, jäljempänä ’komitea’.

2. Jos tähän kohtaan viitataan, sovelletaan päätöksen 1999/468/EY 4 ja 7 artiklaa.

Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi.

3. Komitea vahvistaa työjärjestyksensä.

6 artiklaVoimaantulo

Tätä päätöstä sovelletaan 1 päivästä tammikuuta 2009.

7 artikla

Tämä päätös on osoitettu kaikille jäsenvaltioille.

Tehty Brysselissä […].

Neuvoston puolesta

Puheenjohtaja

LIITE I

Maat ja viranomaiset

Maa (*) | Tuotannon hyväksymisestä ja valvonnasta vastaava viranomainen |

1 | 2 |

CA | National Forest Genetic Resource Centre Natural Resources Canada Canadian Forest Service-Atlantic Fredericton, Net Brunswick |

CH | Federal Office for Environment (FOEN) Department of the Environment, Transport, Energy and Communications (UVEK) Forest Division Federal Plant Protection Service Birmensdorf |

NO | Norwegian Forest Research Institute Ås |

TR | Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina GAZI- ANKARA |

US | National Tree Seed Laboratory USDA Forest Service Purdue University West Lafayette, Indiana |

(*) CA – Kanada, CH – Sveitsi, NO – Norja, TR – Turkki, US – Amerikan yhdysvallat.

LIITE II

A. Kolmansissa maissa tuotettuja siemeniä koskevat vaatimukset.

1. Siemenet on virallisesti varmennettava hyväksytystä perusaineistosta saaduiksi siemeniksi, ja pakkaukset on suljettava metsäpuiden siemeniä ja taimia koskevan OECD-järjestelmän soveltamisesta annettujen kansallisten sääntöjen mukaisesti. Jokaiseen siemenerään on kiinnitettävä virallinen OECD:n etiketti ja siihen on liitettävä joko virallisen OECD:n lähtöisyystodistuksen jäljennys tai toimittajan asiakirja, joka sisältää kaikki virallisen OECD:n lähtöisyystodistuksen tiedot sekä toimittajan nimen.

2. Siementen osalta OECD:n etiketin tai toimittajan asiakirjan on sisällettävä myös seuraavat lisätiedot, jotka on mahdollisimman pitkälle arvioitu kansainvälisesti hyväksytyillä menetelmillä:

a) puhtaus: puhtaan siemenen, muiden siementen ja roskien prosenttiosuus siemeneränä kaupan pidettävän tuotteen painosta

b) puhtaan siemenen itävyysprosentti tai jos itävyysprosentin arvioiminen on mahdotonta tai käytännössä vaikeaa, määrätyllä menetelmällä arvioitu elinvoimaisten siementen osuus prosentteina

c) puhtaan siemenen 1000 jyvän paino

d) itävien siementen määrä kilogrammassa siemeninä kaupan pidettävää tuotetta tai jos itävien siementen määrää on mahdotonta tai käytännössä vaikeaa arvioida, elinvoimaisten siementen määrä kilogrammaa kohden.

3. Poiketen siitä, mitä 2 kohdassa säädetään, siementen tuonnista vastaava toimittaja voi toimittaa edellä mainitut siementen testausmenettelyä kansainvälisesti hyväksytyillä menetelmillä koskevat lisätiedot ennen kuin ne saatetaan yhteisön markkinoille ensimmäistä kertaa.

4. Jotta kuluvan vuoden siemenet olisivat nopeasti saatavilla, siementen tuonnista vastaava toimittaja voi myydä niitä ensimmäiselle ostajalle, vaikka ne eivät täyttäisikään kaikkia tämän liitteen 2 kohdan b ja d alakohdan vaatimuksia. Aineiston tuonnista vastaava toimittaja ilmoittaa 2 kohdan b ja d alakohdassa vahvistettujen vaatimusten täyttämisestä mahdollisimman pian.

5. Neuvoston direktiivin 1999/105/EY soveltamista koskevista yksityiskohtaisista säännöistä pienten siemenerien määrittelemisen osalta 20 päivänä joulukuuta 2002 annetussa komission asetuksessa (EY) N:o 2301/2002[6] tarkoitettuihin pieniin siemenmääriin ei sovelleta 2 kohdan b ja d alakohdan vaatimuksia.

6. Siemenerien lajipuhtauden on oltava vähintään 99 prosenttia. Jos kyseessä ovat kuitenkin hyvin samankaltaiset lajit, lukuun ottamatta keinotekoisia risteytymiä, hedelmä- ja siemenerien lajipuhtaus on ilmoitettava toimittajan etiketissä tai asiakirjassa, mikäli se jää alle 99 prosentin.

7. Poiketen siitä, mitä 1 kohdassa säädetään, asianmukaisia siemenmääriä voidaan hankkia hyväksymättömästä perusaineistosta:

a) testaukseen, tieteellisiin tarkoituksiin tai geneettiseen ylläpitoon

b) silloin kun siemenyksiköitä ei todistetusti ole tarkoitettu metsätaloudellisiin tarkoituksiin.

B. Kolmansissa maissa tuotettuja taimia koskevat vaatimukset.

1. Taimien tuotannon on tapahduttava taimitarhoissa, jotka kunkin kolmannen maan tämän päätöksen liitteessä I tarkoitetut viranomaiset ovat rekisteröineet tai jotka ovat kyseisten viranomaisten virallisessa valvonnassa. Jokaiseen lähetykseen on kiinnitettävä virallinen OECD:n etiketti ja siihen on liitettävä joko virallisen OECD:n lähtöisyystodistuksen jäljennös tai toimittajan asiakirja, joka sisältää kaikki virallisen OECD:n lähtöisyystodistuksen tiedot sekä toimittajan nimen.

2. Taimien on täytettävä direktiivin 1999/105/EY liitteessä VII olevan D osan vaatimukset.

3. Alueilla, joilla vallitsee Välimeren ilmasto, oleville loppukäyttäjille kaupan pidettävien taimien on täytettävä direktiivin 1999/105/EY liitteessä VII olevan E osan vaatimukset.

[1] EYVL L 11, 15.1.2000, s. 17, direktiivi sellaisena kuin se on viimeksi muutettuna komission päätöksellä 2007/527/EY (EUVL L 194, 26.7.2007, s. 9).

[2] EYVL C 199, 14.7.1999, p. 1.

[3] EYVL L 169, 10.7.2000, s. 1, direktiivi sellaisena kuin se on viimeksi muutettuna direktiivillä 2007/41/EY (EUVL L 169, 29.6.2007, s. 51).

[4] EYVL L 184, 17.7.1999, s. 23, päätös sellaisena kuin se on viimeksi muutettuna päätöksellä 2006/512/EY (EUVL L 200, 22.7.2006, s. 11).

[5] EYVL 125, 11.7.1966, s. 2289/66.

[6] EYVL L 348, 21.12.2002, s. 75–77.